   
ԱՄՓՈՓԱԹԵՐԹ
««ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ԼՐԱՑՈՒՄՆԵՐ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ և ԼՐԱՑՈՒՄՆԵՐ ԿԱՏԱՐԵԼՈՒ և ԷԿՈՆՈՄԻԿԱՅԻ ՆԱԽԱՐԱՐՈՒԹՅԱՆԸ ԳՈՒՄԱՐ ՀԱՏԿԱՑՆԵԼՈՒ ՄԱՍԻՆ»» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ
	1.  ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՖԻՆԱՆՍՆԵՐԻ ՆԱԽԱՐԱՐՈՒԹՅՈՒՆ
	07.09.2026թ.

	
	N 01/9-2/23731-2026

	Ի պատասխան Ձեր 26.08.2026թ. N 01/21351-2026 գրության՝ ««Հայաստանի Հանրապետության 2026 թվականի պետական բյուջեի մասին» օրենքում վերաբաշխում, լրացումներ, Հայաստանի Հանրապետության կառավարության 2025 թվականի դեկտեմբերի 25-ի N 1910-Ն որոշման մեջ փոփոխություններ և լրացումներ կատարելու և էկոնոմիկայի նախարարությանը գումար հատկացնելու մասին» ՀՀ կառավարության որոշման նախագծի (այսուհետ՝ Նախագիծ) վերաբերյալ, որով առաջարկվում է ՀՀ 2026թ. պետական բյուջեով Էկոնոմիկայի նախարարությանը հատկացված միջոցներից պահուստային ֆոնդի ներգրավմամբ վերաբաշխում կատարելու միջոցով 534.6 մլն դրամ (որից 302.8 մլն դրամը՝ ժամանակավորապես ազատ միջոցներից) հատկացնել 2026թ. պետական բյուջեով Էկոնոմիկայի նախարարության կողմից իրականացվող մի շարք միջոցառումների գծով նախատեսվածից ավել, ինչպես նաև թվով 2 նոր միջոցառումների (1022-12022. 2026 թվականին կաթի արտադրության համար սուբսիդավորման տրամադրման միջոցառում և 1022-12023. ՀՀ Արարատի և Արմավիրի մարզերում գործունեություն իրականացնող արդյունագործական ձկնաբուծական տնտեսություններին աջակցություն միջոցառումներ) շրջանակներում ստանձնած պարտավորությունների մարման նպատակով, հայտնում ենք հետևյալը.
	 
	

	1. Նախագծով վերաբաշխվող գումարից 18.6 մլն դրամն առաջարկվում է վերաբաշխել 1022-11002 Պետական աջակցություն Հայաստանի Հանրապետության գյուղատնտեսական ծրագրերի իրականացմանը միջոցառումից: Հիմնավորման համաձայն գյուղատնտեսության ոլորտում իրականացվող աջակցության ծրագրերի գծով մոնիթորինգի, տեղազննության և ուսումնասիրությունների իրականացումը պատվիրակվել են «Տնտեսական զարգացման և ֆինանսավորման կառույց» հիմնարկին (ՀՀ կառավարության 30.04.2026թ. N 581-Լ որոշում), որի արդյունքում «Գյուղատնտեսական ծառայությունների կենտրոն» ՊՈԱԿ-ի (այսուհետ՝ ՊՈԱԿ) հաստիքացուցակից հանվել է Մոնիթորինգի և տեղազննության իրականացման բաժինը (թվով 17 հաստիք, ամսական 3,780.0 հազ. դրամ աշխատավարձի ֆոնդ): Արդյունքում ՊՈԱԿ-ի տնօրենի 10.06.2026թ. N 31-Ն հրամանով հաստատված նոր հաստիքացուցակով (առանց Մոնիթորինգի և տեղազննության իրականացման բաժնի) ամսական աշխատավարձի ֆոնդը կազմում է 16,394.0 հազ. դրամ, իսկ 2026թ. երկրորդ կիսամյակի (հուլիս-դեկտեմբեր ամիսների) աշխատավարձերի և դրանց հավասարեցված վճարումների գծով անհրաժեշտ ֆինանսավորումը՝ 98,364.0 հազ. դրամ (16,394.0*6=98,364.0): Սակայն հարկ է նշել, որ նախքան նոր հաստիքացուցակի ընդունվելը ՊՈԱԿ-ի ամսական աշխատավարձի ֆոնդը կազմում էր 19,434.0 հազ. դրամ, հետևաբար հաստիքացուցակից Մոնիթորինգի և տեղազննության իրականացման բաժնի ամսական աշխատավարձի ֆոնդը (3,780.0 հազ. դրամ) հանելուց հետո ՊՈԱԿ-ի ամսական աշխատավարձի ֆոնդը կկազմի 15,654.0 հազ. դրամ, իսկ 2026թ. երկրորդ կիսամյակի (հուլիս-դեկտեմբեր ամիսների) աշխատավարձերի և դրանց հավասարեցված վճարումների գծով անհրաժեշտ ֆինանսավորումը՝ 93,924.0 հազ. դրամ (15,654.0*6=93,924.0): Արդյունքում հիմնավորմամբ ներկայացված ՊՈԱԿ-ի հաստիքացուցակով նախատեսված 233,208.0 հազ. դրամ աշխատավարձի ֆոնդից (233,208.0 հազ. դրամ) հիմնավորման համաձայն 2026թ. 1-ին կիսամյակում փաստացի կատարված ծախսերի (119,317.13 հազ. դրամ) և երկրորդ կիսամյակի համար անհրաժեշտ ֆինանսավորման (93,924.0 հազ. դրամ) տարբերությունը կկազմի 19,966.87 հազ. դրամ` (233,208.0-119,317.13-93,924.0=19,966.87), ԱԱՀ-ով՝ 23,960.24 հազ. դրամ, որն էլ ենթակա է վերադարձման պետական բյուջե:
Ընդ որում, ՊՈԱԿ-ի հաստիքների ընդհանուր թվից (89 հաստիք) Մոնիթորինգի և տեղազննության իրականացման բաժնի թվով 17 հաստիքները հանելուց հետո դրանց ընդհանուր թիվը պետք է կազմեր 72 հաստիք, մինչդեռ Նախագծին կից ներկայացված նոր հաստիքացուցակի համաձայն դրանք կազմում են թվով 75-ը: Հետևաբար բացահայտման կարիք ունի թվով 3 նոր հաստիքներ նախատեսելու անհրաժեշտությունն ու շարժառիթները, ինչպես նաև դրանց կողմից իրականացվելիք գործառույթների շրջանակը:
	
	Չի ընդունվել: Տրվել է պարզաբանում:
«Գյուղատնտեսական ծառայությունների կենտրոն» պետական ոչ առևտրային կազմակերպության (այսուհետ՝ Կազմակերպություն) 2026 թվականի ֆինանսավորման, իրականացված կառուցվածքային փոփոխությունների և դրանց արդյունքում ձևավորված տնտեսման վերաբերյալ հայտնում ենք հետևյալը։
ՀՀ կառավարության 2026 թվականի ապրիլի 30-ի N 581-Լ որոշմամբ գյուղատնտեսության ոլորտի պետական աջակցության մի շարք ծրագրերի շրջանակներում նախկինում Կազմակերպության կողմից իրականացվող մոնիթորինգի, տեղազննության և ուսումնասիրությունների գործառույթներից որոշ աջակցման ծրագրերի մասով փոխանցվել են ՀՀ էկոնոմիկայի նախարարության «Տնտեսական զարգացման և ֆինանսավորման կառույց» հիմնարկին (այսուհետ՝ ՏԶՖԿ)։ 
Սակայն ՀՀ կառավարության 2026 թվականի ապրիլի 30-ի N 581-Լ որոշմամբ Կազմակերպությանը վերապահված և նախկինում իրականացվող ծրագրերից ոչ բոլորի տեղեափոխությունն է իրականացվել, ինչ արդյունքում նախկինում իրականացվող բոլոր ծրագրի մոնիթորինգային և մշտադիտարկման գործառույթներից  ՏԶՖԿ-ին փոխանցվել են ոչ ամբողջական ծավալով։
Մասնավորապես, N 581-Լ որոշման 1-10-րդ կետերով փոփոխություններ են կատարվել որոշմամբ ուղղակիորեն թվարկված առանձին պետական աջակցության ծրագրերում, իսկ 11-րդ կետով ՏԶՖԿ-ին են պատվիրակվել գյուղատնտեսության ոլորտում արդեն իրականացված և գործողության ժամկետը լրացած կամ համապատասխան որոշմամբ ուժը կորցրած ճանաչված աջակցության ծրագրերի շրջանակներում նախատեսված մոնիթորինգի, տեղազննության կամ ուսումնասիրությունների հետ կապված գործառույթները։
Հետևաբար N 581-Լ որոշումը չի պարունակում ընդհանուր կարգավորում, համաձայն որի՝ Կազմակերպությանը այլ գործող իրավական ակտերով վերապահված բոլոր մոնիթորինգային և մշտադիտարկման գործառույթները դադարեցվում կամ ամբողջությամբ փոխանցվում են ՏԶՖԿ-ին։
Ընդհակառակը՝ Կազմակերպության կողմից իրականացվել և ներկայումս շարունակում են իրականացվել մի շարք գործող իրավական ակտերով Կազմակերպությանը ուղղակիորեն վերապահված մոնիթորինգային, մշտադիտարկման և դրանց հետ կապված մասնագիտական գործառույթներ։
Մասնավորապես՝
1. ՀՀ կառավարության 2022 թվականի հոկտեմբերի 6-ի N 1544-Լ որոշմամբ հաստատված՝ Հայաստանի Հանրապետությունում գյուղատնտեսական կենդանիների պատվաստման ծրագրի շրջանակներում
· ծրագրի 28-րդ կետով սահմանված է, որ ծրագրի մոնիթորինգն իրականացվում է ՀՀ էկոնոմիկայի նախարարության և «Գյուղատնտեսական ծառայությունների կենտրոն» ՊՈԱԿ-ի կողմից,
· ծրագրի 34-րդ կետով Կազմակերպությունն ըստ եռամսյակների համայնքներում իրականացնում է մոնիթորինգ՝ ըստ կենդանատեսակների իրականացված միջոցառումների, ինչպես նաև անասնաբուժական դեղամիջոցների և պարագաների բաշխման ու մնացորդների վերաբերյալ,
· ծրագրի 36-րդ կետով Կազմակերպությանն ուղղակիորեն վերապահված է մոնիթորինգի տվյալների հավաքագրումը, մշակումը, ամփոփումը և տեղեկատվությունը նախարարություն ներկայացնելը,
· ծրագրի 37-րդ կետով նախատեսված է մոնիթորինգի արդյունքում արձանագրված բացթողումների վերաբերյալ համապատասխան տեղեկատվության ներկայացում։
Բացի այդ, նշված որոշմամբ հաստատված ժամանակացույցով «Մոնիթորինգի իրականացում» միջոցառման պատասխանատու կառույցների թվում ուղղակիորեն նշված է նաև «Գյուղատնտեսական ծառայությունների կենտրոն» ՊՈԱԿ-ը։
2. ՀՀ կառավարության 2024 թվականի նոյեմբերի 21-ի N 1831-Լ որոշմամբ հաստատված՝ գյուղատնտեսական նշանակության հողատեսքերում բուսասանիտարական ուսումնասիրության և բույսերի պաշտպանության միջոցառումների իրականացման ծրագրի շրջանակներում
· ծրագրի 12-րդ կետով սահմանված է, որ ծրագրի մոնիթորինգն իրականացվում է նախարարության և Կազմակերպության համապատասխան մասնագիտական ստորաբաժանումների կողմից,
· ծրագրի 17-րդ կետով Կազմակերպությունն ըստ եռամսյակների համայնքներում իրականացնում է մոնիթորինգ՝ գյուղատնտեսական մշակաբույսերի վնասակար օրգանիզմների տարածվածության, ինչպես նաև թունանյութերի և ֆերոմոնային թակարդների բաշխման, առկա մնացորդների և դրանց պահպանման ժամկետների վերաբերյալ,
· ծրագրի 19-րդ կետով Կազմակերպությանն ուղղակիորեն վերապահված է մոնիթորինգի տվյալների հավաքագրումը, մշակումը, ամփոփումը և նախարարություն ներկայացումը։
Նույն որոշմամբ հաստատված ժամանակացույցով Կազմակերպությանը վերապահված են նաև մշտադիտարկման, բուսասանիտարական ուսումնասիրությունների իրականացման և համապատասխան հաշվետվությունների ներկայացման գործառույթներ։
3. ՀՀ կառավարության 2003 թվականի փետրվարի 6-ի N 138-Ն որոշմամբ հաստատված «Գյուղատնտեսական ծառայությունների կենտրոն» ՊՈԱԿ-ի կանոնադրությամբ
Կազմակերպությանը որպես հիմնական մասնագիտական գործառույթներ վերապահված են՝
· բույսերի կարանտին օրգանիզմների հայտնաբերման, տարածման արեալի ճշտման և համապատասխան միջոցառումների իրականացման նպատակով հետազոտությունների՝ մոնիթորինգի իրականացումը,
· գյուղատնտեսական նշանակության հողատեսքերի բուսասանիտարական վիճակի գնահատման նպատակով բուսասանիտարական դիտարկումների իրականացումը,
· վնասակար օրգանիզմների հայտնաբերման, հաշվառման և տարածման վերաբերյալ աշխատանքների իրականացումը,
· գյուղատնտեսական նշանակության հողերի ագրոքիմիական վիճակի հետազոտումն ու գնահատումը,
· համապատասխան ծրագրերով նախատեսված մասնագիտական միջոցառումների իրականացումը։
Այսպիսով՝ Կազմակերպության մոնիթորինգային և մշտադիտարկման գործառույթների իրավական հիմքը չի սահմանափակվում միայն այն պետական աջակցության ծրագրերով, որոնց շրջանակներում գործառույթները N 581-Լ որոշմամբ փոխանցվել են ՏԶՖԿ-ին։
Այս ամենի արդյունքում Կազմակերպության աշխատակիցները մինչև կառուցվածքային փոփոխությունները իրականացրել և ներկայումս շարունակում են իրականացնել Կազմակերպությանը վերոնշյալ գործող իրավական ակտերով, այլ ակտերով, կանոնադրությամբ և կնքված պայմանագրերով վերապահված մոնիթորինգի, մշտադիտարկման, ուսումնասիրության, համապատասխան տվյալների հավաքագրման, մշակման և ամփոփման գործառույթները։ Վերջիններիս աշխատանքային պայմանագրերով, ինչպես նաև համապատասխան վարչությունների գործառույթներով արդեն իսկ նախատեսված են տվյալ ոլորտներին վերաբերող մոնիթորինգի և մշտադիտարկման աշխատանքների իրականացման պարտականությունները, ուստի այդ գործառույթների կատարումը կազմակերպվում է գործող կառուցվածքի շրջանակում։ Համապատասխան աշխատակիցների աշխատանքային պայմանագրերի օրինակները կցվում են։
Հետևաբար առանձին «մոնիթորինգի մասնագետ» հաստիքի կամ նախկին Մոնիթորինգի և տեղազննության իրականացման բաժնի բացակայությունը չի կարող մեկնաբանվել որպես Կազմակերպության բոլոր մոնիթորինգային գործառույթների դադարեցում։ Գործառույթի առկայությունը պայմանավորված է ոչ թե համապատասխան հաստիքի անվանումով, այլ Կազմակերպությանը իրավական ակտերով վերապահված պարտականություններով և տվյալ աշխատանքների իրականացումը համապատասխան աշխատակիցների աշխատանքային պարտականությունների կազմում ամրագրելու հանգամանքով։
Նշված գործառութային փոփոխություններով պայմանավորված՝ Կազմակերպությունում իրականացվել են նաև համապատասխան կառուցվածքային փոփոխություններ։ Մոնիթորինգի և տեղազննության իրականացման բաժնի 16 հաստիքային միավորներից 13-ը փոխանցվել են ՏԶՖԿ-ին, իսկ Կազմակերպությունում պահպանվել է միայն այն մասնագիտական ներուժը (3 հաստիքը) , որն անհրաժեշտ է Կազմակերպությանը վերը նշված և այժմ էլ  գործող այլ իրավական ակտերով վերապահված շարունակական գործառույթների իրականացման համար։
Միաժամանակ, հաշվի առնելով աշխատողների աշխատանքային հարաբերությունների դադարեցման համար օրենսդրությամբ նախատեսված ծանուցման ժամկետները, համապատասխան աշխատողների աշխատանքային հարաբերությունները Կազմակերպության հետ դադարեցվել են 2026 թվականի հունիսի 10-ին, և մինչև այդ պահը Կազմակերպությունը կրել է նրանց աշխատավարձի և դրան հավասարեցված վճարումների կատարման պարտավորությունը։ Այս Կառուցվածքային փոփոխությունների արդյունքում կարիք է առաջացել համապատասխանաբար նվազեցնել նաև Կազմակերպության աշխատավարձային ֆոնդը։
Նշեմ որ 2026 թվականի հունիսի 10-ից Կազմակերպությունն առաջնորդվում է Կազմակերպության տնօրենի 2026 թվականի հունիսի 10-ի N 31-Ն հրամանով հաստատված նոր հաստիքացուցակով, որով Կազմակերպության կառուցվածքում այլևս նախատեսված չէ Մոնիթորինգի և տեղազննության իրականացման բաժինը, ինչպես նաև առանձին «մոնիթորինգի մասնագետ» հաստիք։
ՀՀ կառավարության 2025 թվականի դեկտեմբերի 25-ի N 1910-Ն որոշմամբ Կազմակերպության 2026 թվականի «Աշխատավարձ և դրան հավասարեցված վճարումներ» հոդվածով նախատեսված տարեկան գումարը կազմում է 233,208.0 հազ. դրամ։
Նախկին հաստիքացուցակով Կազմակերպության ամսական աշխատավարձային ֆոնդը կազմել է 19,434.0 հազ. դրամ, հետևաբար 2026 թվականի առաջին կիսամյակի՝ վեց ամիսների հաշվարկային աշխատավարձային ծախսը կազմել է 116,604.0 հազ. դրամ։ Միաժամանկ հայտնում եմ որ հաստիքների տեղափոխման ժամանակ առաջացել է վերջնահվարկների տրման պարտավրություն, ինչ արդյունքում ՊՈԱԿ ի աշխատավարձի գծով  2026 թվականի առաջին կիսամյակում փաստացի կատարված ծախսերը կազմել են 119,317.13 հազ. դրամ։
2026 թվականի հունիսի 10-ից գործող նոր հաստիքացուցակի համաձայն՝ Կազմակերպության ամսական աշխատավարձային ֆոնդը կազմում է 16,394.0 հազ. դրամ։
Հետևաբար 2026 թվականի հուլիս-դեկտեմբեր ամիսների համար անհրաժեշտ աշխատավարձային ֆինանսավորումը կազմում է՝
հուլիս — 16,394.0 հազ. դրամ,
օգոստոս — 16,394.0 հազ. դրամ,
սեպտեմբեր — 16,394.0 հազ. դրամ,
հոկտեմբեր — 16,394.0 հազ. դրամ,
նոյեմբեր — 16,394.0 հազ. դրամ,
դեկտեմբեր — 16,394.0 հազ. դրամ։
Ընդամենը՝
16,394.0 × 6 = 98,364.0 հազ. դրամ։
Այսպիսով՝ 2026 թվականի համար Կազմակերպության աշխատավարձի և դրան հավասարեցված վճարումների ընդհանուր անհրաժեշտությունը կազմում է՝
119,317.13 + 98,364.0 = 217,681.13 հազ. դրամ։
Տարեկան հաստատված 233,208.0 հազ. դրամի նկատմամբ ձևավորվող տնտեսումը կազմում է՝
233,208.0 − 217,681.13 = 15,526.87 հազ. դրամ։
Հաշվի առնելով, որ Կազմակերպությունը հանդիսանում է ԱԱՀ վճարող, իսկ նախարարության և Կազմակերպության միջև կնքված ծառայությունների մատուցման պայմանագրով ծառայության արժեքը ձևավորվում է ԱԱՀ-ով, նշված 15,526.87 հազ. դրամի տնտեսմանը համապատասխան ԱԱՀ-ի գումարը կազմում է՝
15,526.87 × 20% = 3,105.37 հազ. դրամ։
Հետևաբար ԱԱՀ-ն ներառյալ պետական բյուջե վերադարձման ենթակա ընդհանուր տնտեսումը կազմում է՝
15,526.87 + 3,105.37 = 18,632.24 հազ. դրամ։
ՀՀ հարկային օրենսգրքի 60-րդ հոդվածի համաձայն՝ ծառայության մատուցումը հանդիսանում է ԱԱՀ-ով հարկման օբյեկտ, 61-րդ հոդվածով սահմանվում է ծառայության մատուցման դեպքում ԱԱՀ-ով հարկման բազայի ձևավորման կարգը, իսկ 63-րդ հոդվածով ԱԱՀ-ի հարկման բազայի նկատմամբ կիրառվում է 20 տոկոս դրույքաչափ։
Վերոգրյալից հետևում է, որ Կազմակերպության ֆինանսավորման հնարավոր լրացուցիչ նվազեցումը՝ այն պատճառաբանությամբ, որ N 581-Լ որոշմամբ մոնիթորինգի գործառույթները փոխանցվել են ՏԶՖԿ-ին, չի համապատասխանի Կազմակերպության փաստացի գործառութային և կառուցվածքային փոփոխություններին։
Հաշվի առնելով վերոգրյալը՝ Կազմակերպության կողմից ներկայացված 18,632.24 հազ. դրամ տնտեսման չափը ձևավորվել է N 581-Լ որոշման իրականացման արդյունքում փաստացի կատարված կառուցվածքային փոփոխություններից և աշխատավարձային ֆոնդի համապատասխան նվազեցումից և ամբողջությամբ արտացոլում է տվյալ փոփոխության արդյունքում առաջացած ֆինանսական տնտեսումը։
Ուստի խնդրում ենք Կազմակերպության ֆինանսավորման վերանայման հարցում հիմք ընդունել փաստացի իրականացված կառուցվածքային փոփոխությունները, 2026 թվականի հունիսի 10-ից գործող նոր հաստիքացուցակը, համապատասխան աշխատակիցների աշխատանքային պայմանագրերով ամրագրված գործառույթները, ինչպես նաև վերոնշյալ գործող իրավական ակտերով Կազմակերպությանը պահպանված լիազորությունները՝ 18,632.24 հազ. դրամը համարելով N 581-Լ որոշման կատարման արդյունքում ձևավորված և պետական բյուջե վերադարձման ենթակա ամբողջական տնտեսման չափ։

	2. 1022-12023. ՀՀ Արարատի և Արմավիրի մարզերում գործունեություն իրականացնող արդյունագործական ձկնաբուծական տնտեսություններին աջակցություն միջոցառման (այսուհետ՝ Միջոցառում) համար Նախագծով պահանջվող 150.0 մլն դրամը հիմնավորման համաձայն ներկայացվել է հայտ ներկայացրած տնտեսավարողների հաշվարկով (շուրջ 25 տնտեսավարող՝ յուրաքանչյուրին 6 մլն դրամ), միաժամանակ ներկայացվել է, որ ընթացիկ փուլում են գտնվում նոր հայտերի ընդունումը և փաստաթղթերի ուսումնասիրությունները։ Այնինչ, Միջոցառման շրջանակներում աջակցությունը նախատեսվել է տրամադրել 2026թ. 1-ին կիսամյակի ընթացքում ձեռք բերված ձկան կերի ընդհանուր քանակի հիման վրա (կիսամյակի կտրվածքով հաշվարկված միջին ամսական քանակի 20 տոկոսի չափով, յուրաքանչյուր փոխհատուցման ենթակա 1 կգ հաշվով 900 դրամի չափով), որի հաշվարկման համար հիմք են հանդիսանում տնտեսավարողի կողմից ձկան կերերի ձեռքբերումը հիմնավորող փաստաթղթերը՝ հաշիվ վավերագիրը կամ հարկային հաշիվը, իսկ ներմուծված ձկան կերի մասով՝ ներմուծման հայտարարագիրը (ՀՀ կառավարության 30.07.2026թ. N 1125-Լ որոշում)։
Ելնելով վերոգրյալից և հաշվի առնելով, որ Միջոցառման համաձայն շահառուներն աջակցություն ստանալու նպատակով դիմումները ներկայացնում են մինչև 2026թ. սեպտեմբերի 1-ը ներառյալ (այսինքն՝ դիմումների ներկայացման ժամկետն արդեն իսկ սպառվել է), առաջարկում ենք Միջոցառման համար պահանջվող ֆինանսական միջոցների չափը ներկայացնել արդեն իսկ փաստացի ձևավորված պարտավորությունների և Միջոցառմամբ սահմանված հաշվարկման մեխանիզմի հիման վրա:  
	
	Ընդունվել է ի գիտություն: 
Նախագծին կցվել են  հիմքերը: Տեղեկացվում է, որ 2026 թվականի հուլիսի 30-ի  ՀՀ կառավարության N 1125-Լ որոշմամբ նախատեսված՝ ՀՀ Արարատի և Արմավիրի մարզերում գործունեություն իրականացնող արդյունագործական ձկնաբուծական տնտեսություններին աջակցություն տրամադրելու նպատակով, մինչև 2026 թվականի սեպտեմբերի 1-ը ներառյալ ներկայացվել է 60 դիմում-հայտեր։ Թեև ՀՀ կառավարության N 1125-Լ որոշմամբ նախատեսված է 450 մլն ՀՀ դրամ, այնուամենայնիվ վերաբաշխման արդյունքում նախապես անհրաժեշտ է 150 մլն ՀՀ դրամ։ 
Առանց թերությունների ներկայացված փաստաթղթերի հաշվարկման արդյունքում այս պահին անհրաժեշտ է  199.1 մլն դրամ։ Որոշ շահառուների կողմից ներկայացված փաստաթղթերում առկա են թերություններ, որոնց լրամշակումից հետո հաշվարկման արդյունքում կպարզվի ամբողջական գումարը։ Ներկայացված նախագծով առաջարկվում է միջոցառմանը հատկացնել 150.0 մլն դրամ:
	


	Միաժամանակ խմբագրական առումով առաջարկում ենք Նախագծի NN 5 և 6 հավելվածներում 1187-12019 Տնամերձ հողամասերում այգեհիմնման և ոռոգման արդիական համակարգերի ներդրման աջակցություն միջոցառումից հանել Ծրագրին մասնակից շահառուների քանակ և Տնամերձ հողամասերում այգեհիմնման և ոռոգման արդիական համակարգերի ներդրում, հեկտար արդյունքային ցուցանիշների դատարկ տողերը:
	
	Ընդունվել է: Նախագիծը խմբագրվել է:



